Øksnes

Øksnes er en kommune i Nordland fylke og en del av Vesterålen. Den har grense mot kommunene Sortland i sør og Bø i sørvest. Den viktigste næringsveien i kommunen er fiskeri og fiskeindustri, som utgjør 38 % av sysselsettinga. Øksnes har 4628 innbyggere (pr 2025), hvorav kommunesenteret Myre har 2211 (pr 2023).

Øksnes kommune har fått navn fra stedet Øksnes, som ligger på sørsiden av Skogsøya. Der ligger Øksnes kirke.

Geologi

Øksnes kommune dekkes hovedsakelig av gammelt arkeisk grunnfjell som er inntil 2 500 millioner år gammelt, bestående for det meste av båndgneis og migmatitt. Mange av formasjonene har fått senere forkastninger og strekk.Ivar B. Ramberg et al, Landet blir til – Norges geologi, Norsk Geologisk Forening 2006 (2007), side 89. Mellom grunnfjellsstrukturene finner vi på lavslettene på Skogsøya i vest og rundt Myre også mindre innslag av paleo-proterozoisk glimmergneis som er minst 1 870–1 770 millioner år gammel, men kanskje også inntil 2 100 millioner år gammelt. Disse strukturene består også av grafittskifer og marmor, med innslag av jern, kvarts og mørk brungul feltspat. Det er også egne felter av amfibolitt på småøyene i sørvest. Og helt nordøst på Skogsøya finnes det formasjoner som er inntil 2 500 millioner år gamle, men ofte atskillig yngre.

Kommunen består ellers av omkring 10 % av paleo-proterozoisk grunnfjell fra 1 870–1 790 millioner år før vår tid. Dypbergartene mange steder i Lofoten og Vesterålen størknet raskt i løpet av de 10 millioner årene fram til for 1 790 millioner år siden, men Torset-intrusjonen ved Romset og Saltberget sørvest i kommunen består av 1 780–1 790 millioner år gammel granitt og mangeritt. Massene stammer fra mantelen, og magmaen strømmet oppover og blandet seg delvis med arkaisk grunnfjell og størknet allerede ganske dypt nede i jordskorpa. De vanligste bergartene i denne strukturen er foruten mangeritt også noe carnotitt.Ivar B. Ramberg et al, Landet blir til – Norges geologi, Norsk Geologisk Forening 2006 (2007), side 89-90.

I havet utenfor Vesterålen er derimot grunnfjellet på havbunnen dekket av yngre sedimenter.

Administrativ historie
Den 1. januar 1866 ble gårdene Jørland og Verhalsen på Langøya, med til sammen 40 innbyggere, overført til Bø kommune.

Øksnes kommune ble den 1. juli 1919 delt i to, ved at den østlige delen av kommunen ble skilt ut som Langenes kommune. Etter delingen hadde Øksnes kommune 2296 innbyggere, mens Langenes hadde 1085 innbyggere.

Den 1. januar 1963 ble gården Holm, med 65 innbyggere, overført fra Langenes til Sortland kommune.

Den 1. januar 1964 ble det meste av Øksnes slått sammen med Langenes igjen, til nye Øksnes kommune. Ved sammenslåingen hadde gamle Øksnes kommune 3112 innbyggere og Langenes 2037 innbyggere. Samtidig ble gårdene Sundan, Andsletta, Møkland, Kråkberget, Sommarland, Sør-Rygge og Nord-Rygge, med til sammen 271 innbyggere, overført fra Øksnes til Bø kommune.

 Næring 
Øksnes kommune er en av landets viktigste fiskerikommuner med lange tradisjoner. Hele fiskerikjeden befinner seg her, fra fiskefartøy til fiskemottak, torskehotell og bedrifter som har spesialisert seg på videreforedling.

I tillegg finner man større bedrifter knyttet til produksjon av fiskefór, lakseoppdrett og lakseslakteri.

Det finnes flere overnattingssteder og spisesteder i kommunen.

 Natur 
Kommunen består av en rekke øyer, blant annet Skogsøya, Tindsøya, Børøya, Dyrøya og Nærøya. Det er båtforbindelse mellom kommunesenteret Myre og øysamfunnene.

Mellom fiskeværene Stø og Nyksund går en tursti kalt «Dronningruta». Navnet har bakgrunn i dronning Sonjas besøk i Øksnes i 1994.
 Den årlige gaven fra Ingeborg Mikkelsdatter 

I 2022 var det 400 år siden den første lasten med mel i gave til Øksnes gikk nordover fra Bergen. En ellers ukjent kvinne, enken Ingeborg Mikkelsdatter, testamenterte i 1621 en gave på 300 riksdaler in specie til Bergen domkirke. Renter av beløpet skulle brukes til en årlig forsendelse av «en halv Lest» (omregnet til 500 kilo) mel til «Fattige og Nødtørftige udi Vesteraalens Len i Nordlandene».Marie Skarpaas Karlsen: «Den evige gaven fra Ingeborg», Bergensavisen 24. desember 2021 (bak betalingsmur) Pr 2025 deler Nav Øksnes ut melet til trengende familier og enkeltpersoner etter skjønn, mens Myre kirke/Øksnes menighet bidrar med julegaver til barn, samt matesker.Historien om Ingeborgs legat Øksnes og «jule-melet», 2025, ''oksnes.kommune.no

 Politikk 

 Kommunestyrevalget 2023 

 Kommunestyrevalget 2019 

 Skolestruktur 
I Øksnes kommune er det (per 2025) to skoler: Alsvåg skole som har elever fra 1. til 7. trinn, og Myre skole som har elever fra 1. til 10. trinn.

Den tidligere barneskolen Strengelvåg skole i bygda Strengelvåg er nedlagt. Dokumentarfilmskaperen Solveig Melkeraaen, som selv er fra Øksnes, laget en kortdokumentar om hvordan førsteklassinger opplevde den forestående nedleggelsen.

 Fotnoter 

Referanser

Eksterne lenker


  Kommunefakta Øksnes - Statistisk sentralbyrå
  Øksnes Museum - Visit Vesterålen
  Myre havn/Havner i Øksnes - Øksnes Havnevesen